মাধ্যমিকে শিক্ষার্থী কমেছে,  বেড়েছে মাদ্রাসায়
দেশের সরকারি-বেসরকারি মাধ্যমিক বিদ্যালয়ে (হাইস্কুল) শিক্ষার্থী কমছে। চার বছরের ব্যবধানে মাধ্যমিক পর্যায়ে দশ লাখের বেশি শিক্ষার্থী কমেছে। এই সময়ে মাদ্রাসায় আড়াই লাখ শিক্ষার্থী বেড়েছে। কারিগরি ও ইংরেজি মাধ্যমের স্কুলেও শিক্ষার্থী বাড়ছে।
সরকারের শিক্ষা তথ্য ও পরিসংখ্যান ব্যুরোর (ব্যানবেইস) প্রতিবেদনে এ তথ্য উঠে এসেছে। প্রতিষ্ঠানটির ‘শিক্ষা পরিসংখ্যান-২০২৩’-এর খসড়া প্রতিবেদন থেকে এ তথ্য জানা গেছে।
বৃহস্পতিবার (২৮ মার্চ) বিকেলে ব্যানবেইসে আয়োজিত এক অনুষ্ঠানে এ তথ্য তুলে ধরা হয়। অনুষ্ঠানে এ তথ্য তুলে ধরেন ব্যানবেইসের পরিসংখ্যান বিভাগের প্রধান শেখ মো. আলমগীর।
ব্যানবেইস কর্মকর্তারা জানিয়েছেন, সারা দেশের শিক্ষাপ্রতিষ্ঠান থেকে তারা যেসব তথ্য পেয়েছেন, সেগুলো প্রতিবেদনে তুলে ধরেছেন। তবে তারা মাধ্যমিক বিদ্যালয়ে শিক্ষার্থী কমার কারণ বিশ্লেষণ করেনি।
কর্মকর্তাদের ধারণা, করোনা পরিস্থিতিতে অনেক শিক্ষার্থী সাধারণ ধারার পড়াশোনা ছেড়ে ভিন্ন ধারায় চলে গেছে। অনেকে আয়-রোজগারের তাগিদে অল্প বয়সে বিদেশেও পাড়ি জমিয়েছে। নতুন শিক্ষাক্রমে পরীক্ষা থাকছে, নাকি উঠে যাচ্ছে-এসব বিতর্কের কারণে কোনো কোনো শিক্ষার্থী বিদেশে পাড়ি জমাচ্ছে। এসব কারণে মাধ্যমিক স্কুলে শিক্ষার্থী কমেছে বলে শিক্ষা প্রশাসনের অনেক কর্মকর্তার ধারণা।
এ বিষয়ে শিক্ষা মন্ত্রণালয়ের মাধ্যমিক ও উচ্চ শিক্ষা বিভাগের সচিব সোলেমান খান বলেন, করোনা প্রতিঘাতের কারণে অনেক প্রতিষ্ঠান বন্ধ হয়ে যায়। এ কারণে অনেক শিক্ষার্থী কর্মজীবনে প্রবেশ করে। এসব শিক্ষার্থীকে ক্লাস রুমে ফিরিয়ে আনার জন্য শিক্ষা মন্ত্রণালয় কাজ করছে।
ব্যানবেইসের পরিসংখ্যান অনুযায়ী, ২০১৯ সালে দেশে মাধ্যমিক বিদ্যালয়ে মোট শিক্ষার্থী ছিল ৯২ লাখ তিন হাজার ৪২৭ জন, যা ২০২৩ সালে ৮১ লাখ ৬৬ হাজার ১৮৮ জনে নেমে আসে।
দেশে মোট মাধ্যমিক বিদ্যালয় ১৮ হাজার ৯৬৮টি। এগুলোতে ছাত্রী সংখ্যা বেশি। মোট শিক্ষার্থীর মধ্যে ছাত্র ৪৫ শতাংশ এবং ছাত্রী ৫৫ শতাংশ।
একই সময়ে অর্থাৎ ২০১৯-২০২৩ সালে সারা দেশের মাদ্রাসায় (দাখিল ও আলিম) আড়াই লাখের বেশি শিক্ষার্থী বেড়েছে। ২০২৩ সালে মাদ্রাসায় মোট শিক্ষার্থী ছিল ২৭ লাখ ৫৮ হাজারের বেশি। এর মধ্যে প্রায় ৫৪ শতাংশ ছাত্রী।
কারিগরিতে বাড়ছে প্রতিষ্ঠান:দেশে কারিগরি শিক্ষাপ্রতিষ্ঠানের সংখ্যা দ্রুত বাড়ছে। বর্তমানে দেশে পাঁচ হাজার ৩৯৫টি কারিগরি শিক্ষাপ্রতিষ্ঠান রয়েছে। চার বছর আগে এই সংখ্যা ছিল দুই হাজার ৩০৯টি।
আর কারিগড়িতে বর্তমানে মোট শিক্ষার্থী প্রায় সাড়ে সাত লাখ। চার বছর আগেও এই সংখ্যা সাত লাখের মতো ছিল। তবে কারিগরিতে মোট শিক্ষার্থীর ৭১ শতাংশই ছাত্র। মাত্র ২৯ শতাংশের মতো ছাত্রী।
ইংরেজি মাধ্যমেও বাড়ছে শিক্ষার্থীব্যানবেইসের প্রতিবেদন অনুযায়ী, ২০২৩ সাল পর্যন্ত দেশে ১২৩টি ইংরেজি মাধ্যম স্কুল রয়েছে। এগুলিতে শিক্ষার্থীর সংখ্যা ২৮ হাজারের বেশি। চার বছর আগে ইংলিশ মিডিয়ামে এসব প্রতিষ্ঠানে  ২৬ হাজারের বেশি শিক্ষার্থী ছিল।

দেশের সরকারি-বেসরকারি মাধ্যমিক বিদ্যালয়ে (হাইস্কুল) শিক্ষার্থী কমছে। চার বছরের ব্যবধানে মাধ্যমিক পর্যায়ে দশ লাখের বেশি শিক্ষার্থী কমেছে। এই সময়ে মাদ্রাসায় আড়াই লাখ শিক্ষার্থী বেড়েছে। কারিগরি ও ইংরেজি মাধ্যমের স্কুলেও শিক্ষার্থী বাড়ছে।